

**REPUBLIKA HRVATSKA**

**KARLOVAČKA ŽUPANIJA**

**OPĆINA NETRETIĆ**

**OPĆINSKO VIJEĆE**

KLASA: 320-01/20-01/06

URBROJ: 2133/11-06-20-2

U Netretiću, 08. lipnja 2020.

Na temelju članka 36. Zakona o poljoprivredi („Narodne novine“ br. 118/18 i 42/20) i članka 28. Statuta Općine Netretić („Glasnik Općine Netretić“ broj 03/13,02/18, 03/18 i 02/20), Općinsko vijeće Općine Netretić na 21. redovnoj sjednici održanoj dana 08. lipnja 2020. godine donijelo je

**PROGRAM POTPORA U POLJOPRIVREDI NA PODRUČJU**

**OPĆINE NETRETIĆ ZA 2020. GODINU**

1. **OPĆE ODREDBE**

**Članak 1.**

Programom mjera u poljoprivredi Općine Netretić za 2020. godinu (u daljnjem tekstu: Program) utvrđuju se aktivnosti u poljoprivredi za koje će Općina Netretić dodjeljivati državne potpore i potpore male vrijednosti te kriteriji i postupak dodjele istih.

Potpore podrazumijevaju dodjelu bespovratnih novčanih sredstava iz Proračuna Općine Netretić.

**Članak 2.**

Sredstva po ovom Programu dodjeljuju se za:

* Državne potpore usklađene sa Uredbom Komisije (EU) br. 702/2014 od 25. lipnja 2014. o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 193, 1.7.2014.) i Uredbi Komisije (EU) br. 2019/289 od 19. veljače 2019. o izmjeni Uredbe (EU) br.702/2014 o proglašenju određenih kategorija potpora u sektoru poljoprivrede i šumarstva te u ruralnim područjima spojivim s unutarnjim tržištem u primjeni članka 107. i 108. Ugovora o funkcioniranju Europske unije (SL L 48, 20.2.2019.) – dalje u tekstu: Uredba br. 702/2014.
* Potpore male vrijednosti usklađene sa Uredbom Komisije (EZ) br.1407/2013 od 18. prosinca 2013. g. o primjeni članka 107. i 108. Ugovora o funkcioniranju Europske Europske unije na de minimis potpore – u daljnjem tekstu: Uredba 1407/2013.

**Članak 3.**

Potpore iz članka 1. ovog Programa dodjeljivat će se kako slijedi:

**DIO I - Sukladno Uredbi 702/2014:**

1. Potpora za ulaganja u materijalnu imovinu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom (čl. 14. Uredbe br. 702/2014)

2. Potpore za plaćanje premija osiguranja (čl. 28. Uredbe br. 702/2014.)

**DIO II. - Sukladno Uredbi 1407/2013:**

1. Potpora za prijavu dokumentacije za nacionalne i međunarodne fondove.

**DIO I**

**Državne potpore usklađene sa Uredbom Komisije (EU) br. 702/2014**

Članak 4.

Pojmovi korišteni u ovom Programu imaju jednako značenje kao pojmovi u Uredbi (EU) br. 702/2014.

Članak 5.

**Korisnici mjera**

Korisnici mjera iz ovoga Programa mogu biti poljoprivredna gospodarstva upisana u Upisnik poljoprivrednih gospodarstava koja imaju proizvodne kapacitete na području Općine Netretić i bez nepodmirenih obveza prema Općini Netretić.

Korisnici mjera moraju udovoljavati i ostalim uvjetima propisanim po pojedinim mjerama, a sve u skladu s pojedinim člancima i Prilogom I Uredbe 702/2014.

**Članak 6.**

**Isključeno iz područja primjene Uredbe br. 702/2014**

Ovaj Program ne primjenjuje se na:

potpore za djelatnosti povezane s izvozom u treće zemlje ili države članice, to jest potpore izravno povezane s izvezenim količinama, uspostavom i radom distribucijske mreže ili ostalim tekućim troškovima povezanima s izvoznom djelatnošću te

1. potpore uvjetovane time da se prednost daje uporabi domaće robe u odnosu na uvezenu robu.

Isključena je dodjela pojedinačne i jednokratne potpore poduzetniku koji podliježe neizvršenom nalogu za povrat sredstava na temelju prethodne odluke Komisije kojom se potpora koju je dodijelila država članica ocjenjuje nezakonitom i nesukladnom s unutarnjim tržištem.

Poduzetnicima u teškoćama ne može se odobriti potpora sukladno ovom Programu, osim u slijedećim slučajevima:

1. ukoliko se radi o potpori za uklanjanje štete prouzročene elementarnim nepogodama u sektoru poljoprivrede te
2. ukoliko se radi o potpori za nadoknadu gubitaka uzrokovanih nepovoljnim klimatskim prilikama koje se mogu izjednačiti s elementarnom nepogodom, pod uvjetom da je poduzetnik postao poduzetnik u teškoćama zbog gubitaka ili šteta prouzročenih dotičnom pojavom.

Potpora po ovom Programu ne smije se uvjetovati na način da sama po sebi, s obzirom na uvjete koji su s njom povezani ili s obzirom na način financiranja, podrazumijeva neizbježnu povredu prava Europske unije, a posebno:

1. obvezom korisnika potpore da ima poslovni nastan u određenoj državi članici ili da većina njegovih poslovnih jedinica ima poslovni nastan u toj državi članici
2. obvezom poduzetnika/korisnika potpore da koristi robu proizvedenu ili usluge pružene na državnom području
3. ograničavanjem mogućnosti korištenja rezultata istraživanja, razvoja i inovacija u ostalim državama članicama.

**Članak 7.**

**Pragovi za prijavu**

Ovaj Program ne primjenjuje se ni na jednu pojedinačnu potporu čiji bruto ekvivalent potpore premašuje pragove utvrđeni člankom 4. stavkom 1. Uredbe br.702/2014 odnosno člancima koji uređuju pojedinu mjeru.

Utvrđeni prag ne smije se izbjegavati umjetnim razdvajanjem programa ili projekata potpore.

**Članak 8.**

**Učinak poticaja**

Ovaj Program odnosi se na isključivo na potpore koje imaju učinak poticaja.

Smatra se da potpora ima učinak poticaja ako je poduzetnik/korisnik potpore podnio pisani zahtjev prije početka rada na projektu odnosno djelatnosti. Zahtjev za potporu mora sadržavati barem sljedeće informacije:

(a) naziv i veličinu poduzetnika;

(b) opis projekta ili djelatnosti, uključujući datume početka i dovršetka;

(c) mjesto održavanja projekta ili djelatnosti;

(d) popis prihvatljivih troškova;

(e) vrstu (bespovratno sredstvo, zajam, jamstvo, povratni predujam ili drugo) i iznos javnog financiranja potrebnog za projekt/djelatnost.

**Članak 9.**

**Intenzitet potpore i prihvatljivi troškovi**

U svrhu izračuna intenziteta potpore i opravdanih troškova, svi iznosi koji se koriste trebaju biti iznosi prije svih odbitaka poreza ili kakvog drugog troška. Opravdani troškovi popraćuju se pisanim dokazima koji trebaju biti jasni, konkretni i ažurirani.

Porez na dodanu vrijednost (PDV) nije prihvatljiv za potpore, osim kada se ne može tražiti njegov povrat u skladu s nacionalnim zakonodavstvom o PDV-u.

Ako se potpora ne dodjeljuje u obliku bespovratnih sredstava, iznos potpore jednak je bruto ekvivalentu bespovratnog sredstva.

Potpore koje se isplaćuju u više obroka potrebno je diskontirati na njihovu vrijednost na datum dodjele potpore. Prihvatljive troškove treba diskontirati na njihovu vrijednost na datum dodjele potpore. Kamatna stopa koju treba primijeniti pri diskontiranju diskontna je kamatna stopa koja se primjenjuje na datum dodjele potpore.

**Članak 10.**

**Zbrajanje potpora (kumulacija)**

Pri određivanju poštuje li se prag pojedinačne prijave i intenziteti potpore utvrđeni ovim Programom, u obzir se uzima ukupni iznos državnih potpora za potpomognutu djelatnost, projekt ili poduzetnika.

Ako se financiranje Europske unije kojim centralno upravljaju institucije, agencije, zajednička poduzeća ili druga tijela Europske unije koja nisu pod izravnom ili neizravnom kontrolom države članice kombinira s državnim potporama, za potrebe određivanja poštuju li se pragovi za prijavu i maksimalni intenziteti potpore te gornje granice, u obzir se uzimaju samo državne potpore, pod uvjetom da ukupan iznos javnog financiranja dodijeljenog u odnosu na iste prihvatljive troškove ne premašuje najpovoljnije stope financiranja utvrđene u primjenjivim propisima zakonodavstva Europske unije.

Potpore s prihvatljivim troškovima koje je moguće utvrditi, izuzete iz obveze prijave iz članka 108. stavka 3. Ugovora na temelju ove Uredbe, mogu se zbrajati s:

(a) bilo kojom drugom državnom potporom, pod uvjetom da se dotične mjere odnose na različite prihvatljive troškove koje je moguće utvrditi;

(b) bilo kojom drugom državnom potporom koja se odnosi na iste prihvatljive troškove, bilo da se oni djelomično ili potpuno preklapaju, isključivo ako to zbrajanje ne dovodi do premašivanja najvišeg intenziteta potpore ili iznosa potpore koji je primjenjiv na tu potporu na temelju ovog Programa.

Potpore čiji troškovi nisu prihvatljivi troškovi koje je moguće utvrditi, a koji se izuzimaju na temelju članaka 18. i 45. Uredbe broj 702/2014 mogu se zbrajati s bilo kojom drugom državnom potporom s prihvatljivim troškovima koje je moguće utvrditi. Potpore bez prihvatljivih troškova koje je moguće utvrditi mogu se zbrajati s drugom državnom potporom bez prihvatljivih troškova koje je moguće utvrditi do najvećeg odgovarajućeg ukupnog praga za financiranje utvrđenog u odnosu na posebne okolnosti svakog slučaja na temelju Uredbe broj 702/2014 ili druge uredbe ili odluke o općem skupnom izuzeću koju je donijela Komisija.

Državne potpore koje se mogu dodijeliti temeljem ovog Programa ne mogu se zbrajati s plaćanjima iz čl. 81. st. 2. i čl. 82. Uredbe (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347 od 20.12.2013., dalje: Uredba (EU) br. 1305/2013) u odnosu na iste prihvatljive troškove ako bi takvo zbrajanje dovelo do toga da intenzitet potpore ili iznos potpore premaši one utvrđene Uredbom br. 702/2014.

Državne potpore koje se dodjeljuju na temelju ovog Programa ne zbrajaju se s *de minimis* potporama u odnosu na iste prihvatljive troškove ako bi njihovo zbrajanje dovelo do toga da intenzitet potpore ili iznos potpore premaši one utvrđene Uredbom br. 702/2014.

Potpore za ulaganja namijenjena obnovi potencijala poljoprivredne proizvodnje iz članka 14. stavka 3. točke (e) Uredbe br. 702/2014 ne mogu se zbrajati s potporom za nadoknadu materijalne štete navedene u člancima 25., 26. i 30. Uredbe br. 702/2014.

Početne potpore za mlade poljoprivrednike i početne potpore za razvoj malih poljoprivrednih gospodarstava iz članka 18. Uredbe br. 702/2014 ne mogu se zbrajati s potporama za pokretanje poslovanja za mlade poljoprivrednike ili za razvoj malih poljoprivrednih gospodarstava iz članka 19. stavka 1. točke (a) podtočaka i. i iii. Uredbe (EU) br. 1305/2013 ako bi takvo zbrajanje dovelo do iznosa potpore višeg od onog koji je utvrđen u Uredbi br. 702/2014.

**Članak 11.**

**Objavljivanje i informacije**

Na objavljivanje, informiranje, izbjegavanje dvostrukog objavljivanja i izvješćivanje ovoga Programa primjenjuju se članci 9., 10. i 12. Uredbe br. 702/2014.

**II. MJERE POTPORE:**

**Članak 12.**

Općina Netretić u 2020. godini sukladno Uredbi br.702/2014 dodjeljivat će:

**1) Potpore za ulaganja u materijalnu imovinu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom (čl. 14. Uredbe br. 702/2014)**

1. Potpore za ulaganja u materijalnu ili nematerijalnu imovinu na poljoprivrednim gospodarstvima povezana s primarnom poljoprivrednom proizvodnjom spojive su s unutarnjim tržištem u smislu članka 107. stavka 3. točke (c) Ugovora i izuzete iz obveze prijave iz njegova članka 108. stavka 3. ako ispunjavaju uvjete iz stavaka 2. do 14. ovog članka i poglavlja I.

2. Ulaganje može provoditi jedan ili više korisnika ili se ono odnosi na materijalnu imovinu ili nematerijalnu imovinu koju upotrebljava jedan ili više korisnika.

3. Ulaganje mora imati barem jedan od sljedećih ciljeva:

(a) poboljšanje ukupnih rezultata i održivosti poljoprivrednoga gospodarstva, osobito smanjenjem troškova proizvodnje ili poboljšanjem i preusmjerenjem proizvodnje;

(b) poboljšanje prirodnog okoliša, higijenskih uvjeta ili standarda dobrobiti životinja, uz uvjet da predmetno ulaganje nadilazi standarde Europske unije koji su na snazi;

(c) stvaranje i poboljšanje infrastrukture povezane s razvojem, prilagodbom i modernizacijom poljoprivrede, uključujući pristup poljoprivrednom zemljištu, okrupnjavanje zemljišta i poboljšanje, opskrbu i uštedu energije i vode;

(d) ostvarivanje agro-okolišnih i klimatskih ciljeva, očuvanje biološke raznolikosti vrsta i staništa te povećanje vrijednosti javnog prostora područja mreže Natura 2000 ili drugih sustava visoke prirodne vrijednosti, kako je definirano u nacionalnim ili regionalnim programima ruralnog razvoja država članica, sve dok su ulaganja neproduktivna;

(e) ponovna uspostava proizvodnog potencijala koji je oštećen elementarnim nepogodama, nepovoljnim klimatskim prilikama koje se mogu izjednačiti s elementarnom nepogodom, bolestima životinja ili nametnicima bilja te sprječavanje šteta koje uzrokuju ti događaji.

4. Ulaganje mora biti u skladu sa zakonodavstvom Europske unije i s nacionalnim pravom dotične države članice o zaštiti okoliša. Potpora za ulaganja za koja je potrebna procjena utjecaja na okoliš u skladu s Direktivom 2011/92/EU podliježe uvjetu da je takva procjena izvršena i da je odobrenje za provedbu predmetnog projekta ulaganja dano prije datuma dodjele pojedinačne potpore.

5. Potporom su obuhvaćeni sljedeći prihvatljivi troškovi:

(a) izgradnja/rekonstrukcija/adaptacija gospodarskih zgrada za poljoprivrednu proizvodnju na OPG-u (materijal, usluge izrade projektne dokumentacije)

(b) kupnja, građenje i opremanje plastenika

(c) kupnja mehanizacije i opreme za obavljanje poljoprivredne djelatnosti

(d) kupnja ograde za nasade i životinje

(e) kupnja zaštitne mreže i ostale opreme za zaštitu od vremenskih „neprilika“

(f) kupnja višegodišnjih biljaka

Obrtni kapital ne smatra se prihvatljivim troškom.

6. Potpora se ne dodjeljuje za sljedeće:

(a) kupnju proizvodnih prava, prava na plaćanja i jednogodišnjeg bilja;

(b) sadnju jednogodišnjeg bilja;

(c) odvodnjavanje;

(d) ulaganja za usklađivanje sa standardima Europske unije, osim potpore dodijeljene mladim poljoprivrednicima unutar 24 mjeseca od osnivanja poljoprivrednoga gospodarstva;

(e) nabavu životinja osim potpora dodijeljenih za ulaganje prema stavku 3. članku 14. Uredbe br. 702/2014.

7. Potpore ne smiju biti ograničene na pojedine poljoprivredne proizvode i stoga moraju biti dostupne ili svim sektorima primarne poljoprivredne proizvodnje ili čitavom sektoru proizvodnje bilja ili čitavom sektoru proizvodnje životinja. Međutim, države članice mogu izuzeti određene proizvode zbog prevelikog kapaciteta na unutarnjem tržištu ili pomanjkanja prodajnih mogućnosti.

8. Intenzitet potpore je do 50% ukupnih troškova, ali ne više od 3.000,00 kn po korisniku.

**Članak 13.**

**2. Potpora za plaćanje premije osiguranja (članak 28. Uredbe br. 702/2014)**

1. Potpore koje se dodjeljuju MSP-ovima (mikro, mala i srednja poduzeća) koji se bave primarnom poljoprivrednom proizvodnjom kao i obiteljskim poljoprivrednim gospodarstvima za plaćanje premija osiguranja spojive su s unutarnjim tržištem u smislu članka 107.stavka 3. točke (c) Ugovora i izuzete iz obveze prijave iz njegova članka 108. stavka 3. ako ispunjavaju uvjete utvrđene u stavcima 2. do 6. članka 28. Uredbe br.702/2014.

2. Potpora:

a) ne predstavlja prepreku funkcioniranju unutarnjeg tržišta usluga osiguranja;

b) nije ograničena na osiguranje koje pruža jedno osiguravajuće društvo ili skupina društva;

c) ne smije uvjetovati time da ugovor o osiguranju mora biti sklopljen s osiguravajućim društvom s poslovnim nastanom u predmetnoj državi članici.

3. Osiguranjem se namjerava pokriti gubitke uzrokovane slijedećim;

a) elementarnim nepogodama

b) nepovoljnim klimatskim prilikama koje se mogu izjednačiti s elementarnom nepogodom i drugim nepovoljnim klimatskim prilikama;

c) bolestima životinja ili najezdama nametnika bilja.

4. Osiguranjem se:

a) nadoknađuje samo trošak nadoknade gubitka iz točke 3. ovog članka.

Potpore za plaćanje osiguranja stoke, usjeva i nasada, korisnici mogu ostvariti temeljem računa i kopija polica osiguranja u iznosu od 40% plaćene premije osiguranja, po pojedinačnoj polici osiguranja sklopljenog s osiguravajućim društvom, ali ne više od 5.000,00 kuna po korisniku.

**DIO II.**

**De minimis potpore usklađene s Uredbom Komisije (EZ) br.1407/2013**

**Članak 14.**

Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom komisije (EZ) br. 1407/2013 od 18. prosinca 2013. godine o primjeni članka 107. i 108. Ugovora o funkcioniranju Europske unije na de minimis potpore – u daljnjem tekstu: Uredba 1407/2013

**Članak 15**.

Prihvatljivi korisnici mogu biti poljoprivredna gospodarstva upisana u Upisnik poljoprivrednih gospodarstava, sa sjedištem i poljoprivrednom proizvodnjom (poljoprivredno zemljište, nasadi, stoka, gospodarski objekti i sl.) na području Općine Netretić.

Poljoprivredno gospodarstvo obuhvaća slijedeće subjekte u poljoprivrednoj proizvodnji: obiteljska poljoprivredna gospodarstva, trgovačka društva, obrte i zadruge registrirane za obavljanje poljoprivredne djelatnosti.

Pravo na potpore poljoprivredna gospodarstva ostvaruju na vlastiti zahtjev, a isto traje do iskorištenja osiguranih sredstava u Proračunu Općine Netretić za 2020. godinu.

**1. Potpora za prijavu dokumentacije za nacionalne i međunarodne fondove**

**Korisnik potpore**

Pravo ostvarivanja potpora za prijavu dokumentacije za nacionalne i međunarodne fondove imaju sve pravne i fizičke osobe:

- upisane u Upisnik poljoprivrednih gospodarstava,

- s proizvodnim kapacitetima (površina i/ili stoka) na području Općine Netretić,

- bez nepodmirenih obveza prema Općini Netretić.

**Kratki opis i prihvatljivi troškovi**

U okviru mjere financirat će se troškovi za konzultantske usluge pri izradi dokumentacije potrebne za apliciranje na natječaje iz Programa ruralnog razvoja Republike Hrvatske za razdoblje 2014.-2020.

**Intenzitet potpore**

Najviše će se financirati 50% ukupnih troškova bez PDV-a, ali ne više od 3.000,00 kn po korisniku.

**III. PODNOŠENJE ZAHTJEVA I POTREBNA DOKUMENTACIJA**

**Članak 16.**

Za provedbu aktivnosti iz ovog Programa Općina Netretić raspisuje javni poziv tijekom 2020. godine koji će biti objavljen na oglasnoj ploči i internetskoj stranici Općine Netretić, u kojem će se utvrditi rokovi i postupak podnošenja zahtjeva za dodjelu potpora s odgovarajućom dokumentacijom.

Zahtjevi za sve oblike potpora podnose se Jedinstvenom upravnom odjelu po objavljenom javnom pozivu tijekom cijele godine, a najkasnije do 15. prosinca 2020., odnosno do utroška sredstava planiranih za proračunsku godinu.

Uz zahtjev, podnositelj prijave prilaže odgovarajuću dokumentaciju, određenu u obrascu zahtjeva i javnom pozivu.

Korisnici potpore uz svoj zahtjev, ovisno o mjeri za koju podnose zahtjev, prilažu slijedeće:

1. Presliku rješenja o upisu u Upisnik poljoprivrednih gospodarstva
2. Presliku rješenja o upisu u sudski registar – za pravne osobe,
3. Izjavu o dodijeljenim potporama tijekom tri fiskalne godine,
4. Presliku kartice žiro računa
5. Presliku računa za provedeno ulaganje u 2020. godini,
6. Potvrdu porezne uprave o nepostojanju duga prema državi, te
7. Druge dokumente propisane za određene mjere potpore.

Obrasci zahtjeva za potpore mogu se preuzeti u Jedinstvenom upravnom odjelu Općine Netretić ili sa službene web stranice Općine Netretić [www.netretic.hr](http://www.netretic.hr).

**Članak 17.**

Troškovi se dokazuju odgovarajućim računom ili drugom (knjigovodstvenom) ispravom. Davatelj državne potpore može zatražiti dodatne dokaze radi dokazivanja nastalih troškova.

Potpora se može odobriti i po predračunu/ponudi za mjere u kojima je navedeno kao prihvatljivo. Korisnik potpore je dužan dostaviti račune u roku od tri mjeseca od dana primitka potpore za one ponude/predračune koje su priložene zahtjevu i odobrene kao prihvatljiv trošak. Korisnik je dužan vratiti možebitna više isplaćena sredstva po predračunu/ponudi.

Korisnici potpora dužni su odobrena sredstva po predračunu/ponudi koristiti isključivo za namjenu za koju su odobrena. Korisnici koji nenamjenski utroše odobrena sredstva ili po zahtjevu davatelja potpore ne dostave dokaz/izvješće o korištenju istih, dužni su odobrena sredstva uvećana za zakonske kamate vratiti i gube pravo slijedeće tri godine na poticajna sredstva Općine Netretić.

Davatelj potpore zadržava pravo ne priznati trošak za koji opravdano sumnja da se radi o transakciji između povezanih osoba odnosno da se odobravanjem potpore neće ispuniti ciljevi utvrđeni mjerama.

Potpora ne sadrži uvjete ili način financiranja koji će dovesti do neizbježne povrede prava Europske unije

Utvrđeni prag iznosa potpore ne smije se izbjegavati umjetnim razdvajanjem programa ili projekata potpore.

**IV. ZAVRŠNE ODREDBE**

**Članak 18.**

Financijska sredstva za potpore u poljoprivredi i ruralnom razvoju na području Općine Netretić za 2020. godinu osiguravaju se u Proračunu Općine Netretić u iznosu od 50.000,00 kuna.

Ukupan iznos svih potpora po jednom poljoprivrednom gospodarstvu iz ovog Programa ne može iznositi više od 8.000,00 kuna tijekom jedne kalendarske godine.

**Članak 19.**

Za provedbu ovog Programa zadužuje se Jedinstveni upravni odjel Općine Netretić.

**Članak 20.**

Javni poziv za dodjelu potpora raspisat će se tijekom 2020. godine nakon dobivanja suglasnosti Ministarstva poljoprivrede, a primjenjuje se od 01. siječnja 2020. godine.

**Članak. 21.**

Ovaj Program stupa na snagu osmi dan od dana objave u „Glasniku Općine Netretić“.

|  |  |
| --- | --- |
| DOSTAVITI:   1. Ministarstvo poljoprivrede, Ulica grada Vukovara 78, Zagreb, 2. Općinski načelnik, ovdje, 3. Pročelnica JUO, ovdje, 4. Referent za komunalno gospodarstvo - komunalni i poljoprivredni redar, ovdje, 5. Referent za financije i proračun, ovdje, 6. Dokumentacija, ovdje, 7. Za objavu, ovdje, 8. PISMOHRANA.- | **PREDSJEDNIK OPĆINSKOG VIJEĆA:**  **Tomislav Frketić** |